
שלח נא ביד תשלח
בניה שטכלברג

לשבת פרשת שמות

"ומחשבות השם עמקו, ומי יוכל לעמוד בסודו, ולו לבד נתכנו עלילות"

ספר שמות נפתח במניין כללי של בני ישראל במצרים והתחלת השעבוד, ומשם עובר בצורה חדה לסיפור פרטי: "וילך איש מבית לוי ויקח את בת לוי" . הפרקים הבאים ממשיכים בקורותיו של משה, שלבד מהשתייכותו לבית לוי, המקרא מותיר את מוצאו עלום. אף אחד מבני משפחתו לא מוזכר בשמו בצורה שתאפשר לנו לדעת את יחוסו המדויק. גם את שמו הידוע לנו מקבל משה כשהוא כבר בן שלושה חודשים, מבת פרעה.
רק בהמשך תגלה התורה את ייחוסו של משה - תחילה את קרבתו לאהרן, ואח"כ בפירוט שבפרשת וארא ותמקם אותו בהקשר המשפחתי המדויק.

משה שלפני מעמד הסנה, מוצב מחוץ לכל המעגלים החברתיים. לא ידועה לנו משפחתו, אבל ידוע שהוא גדל במנותק ממנה ומעמו ודווקא בבית משעבדם הגדול. כשהוא אכן יוצא ומתקרב אל אחיו, הדבר מביא לכך שהוא יאלץ לברוח גם מביתו הזה ולצאת לגלות שאורכה שנים רבות. גם לקראת סופה, כאשר הוא משתקע ומקים בית במדין, הוא ממשיך בנדודיו עם צאן יתרו. 

"ויבא אל הר האלהים חורבה". אמר ר' שמעון בן יוסי בן לקוניא הלכה צאנו של משה ארבעים יום בלא אכילה ולא טעמה כלום, כשם שעשה אליהו זכור לטוב, [שנאמר ויקם ויאכל וישתה וילך בכח האכילה ההיא ארבעים יום וארבעים לילה עד הר האלהים חורב (מלכים א' יט ח)].
 
המדרש משווה בין אליהו, המרוחק אפילו ודווקא אחרי נצחונו על נביאי הבעל, למשה הגולה, הנודד עם הצאן. 

ביטוי לעניין ניתן בשמו של גרשם: "כי אמר גר הייתי בארץ נכריה". משה חי בגלות כפולה-  תודעתית ומעשית. האם כנגדן קיימות תחושת שייכות ומולדת? ואיזו מולדת?

ר' אליעזר המודעי אומר: אמר משה לפני הקב"ה ריבונו של עולם הואיל ונגזרה עלי גזירה שלא אכנס לארץ ישראל בחיי כשאמות [יכנסו] עצמותי לארץ ישראל אמר לו הקב"ה משה גזירה היא מלפני שלא בחייך ולא במותך אי אתה נכנס לארץ ישראל: משיב משה ואמר לפני הקב"ה רבונו של עולם עצמות יוסף נכנסין לארץ ישראל ועצמותי אין נכנסין? אמר לו הקב"ה דמודי בארעיה (מתגבר) [מתקבר] בארעיה דלא מודי בארעיה לא מתקבר בארעיה, יוסף על ידי שאמר (ברא' מ טו) כי גנב גנבתי מארץ העברים לפיכך זכה שיכנסו עצמותיו לארץ ישראל אתה שמעת מבנותיו של יתרו שהיו אומ' (שמות ב יט) איש מצרי הצילנו מיד הרועים ושתקת ולא אמרת עברי אנכי לפי כך לא תכנס לארץ ישראל:
 
יוסף, שהיה בארץ ישראל ויצא ממנה בעל כרחו, שומר על הזיקה אליה בכל נדודיו ומסעו מסתיים בקבורתו בשכם, שם הם החלו. אצל משה, לעומתו, לא מוזכר בשלב זה יחס כלשהו לארץ, ואף שניכרת בו דרישה עמוקה לצדק, היא כללית ולא בזיקה לאחיו בלבד. 

ודווקא כאן מגיעה ההתגלות בסנה ובאה להחזיר את משה מהמרחק שבו הוא נמצא אל לב המאורעות וההקשרים - הלאומי וההיסטורי .

בדו- שיח שבין ה' למשה ניתן לחוש בפער שבין משה, הגולה והמנותק, לבין התפקיד אותו מייעד לו הקב"ה, פער המגיע לשיאו בדבריו של משה: "שלח נא ביד תשלח". אין כאן תגובה ותירוץ לדברים הקודמים, אלא טענה כללית המופנית לזהות עצמה: "אהיה אשר אהיה". כנגד הזדהותו של הקב"ה בשם כוללני, מסרב משה להיכבל להקשר הצר של לאום.

בסופו של דבר, הקב"ה כופה אותו לקבל את התפקיד ומצרף אליו את אהרן, המוזכר כאן לראשונה, ובכך בעצם ממקם את משה גם במישור הפרטי- המשפחתי. 

מכאן והלאה ניתן לזהות אצל משה מצד אחד את עמדת המנהיג שגואל את עמו ומוסר את נפשו עליהם ומצד שני את הריחוק והפרישות התמידיים. 

בני ישראל. רבי יודן בשם ר' שמואל בר נחמני, משל למלך שהיה לו אפיקוריסן והיה מצווה את עבדו, אמר ליה נערה קפלה תן דעתך עליה, אמר לו עבדו אדוני המלך מכל אפיקוריסין שיש לך אי אתה מצווני אלא על זה, אמר ליה מפני שדבוקה בבשרי. כך אמר משה לפני הקב"ה ריבונו של עולם משבעים אומות שלך אי אתה מצווני אלא על ישראל בלבד. ואל בני ישראל תאמר. ואל בני ישראל תדבר. אמור אל בני ישראל. דבר אל בני ישראל. צו את בני ישראל. ואתה תצוה את בני ישראל. כי תשא את ראש בני ישראל. אמר לו מפני שהם דבוקים בי שנאמר כי כאשר ידבק האזור אל מתני איש כן הדבקתי אלי את כל בני ישראל.

בסיום התורה, עם ישראל עומד לפני הכניסה לארץ וקבלת פן נוסף וייחודי לזהותו. 

משה לא ממשיך לשם. במנוחתו האחרונה הוא חוזר לבדידות והפרישות שאפיינו אותו בשנותיו הראשונות. 

 "ולא ידע איש את קבורתו עד היום הזה".

� ראב"ע שמות ב' ג'.


� מדרש תנחומא (בובר) פרשת שמות סימן יב.


� מדרש תנאים לדברים פרק לא.


� ילקו"ש שמות כ"ז שע"ו.

